নিজস্ব প্রতিবেদন : রাজ্যে ডেঙ্গি পরিস্থিতি নিয়ে এবার উদ্বেগ প্রকাশ করলেন রাজ্যপাল কেশরী নাথ ত্রিপাঠী। শুক্রবার রাজ্য সরকারকে লেখা এক চিঠিতে তিনি বিষয়টি নিয়ে দ্রুত ব্যবস্থা নেওয়ার পরামর্শ দিয়েছেন।     গত ২ মাস ধরে ডেঙ্গির প্রকোপে জেরবার রাজ্য। সরকারি হিসেব অনুসারে রাজ্যে আক্রান্তের সংখ্যা ২০ হাজারের বেশি। শুক্রবারও ডেঙ্গিতে শুক্রবারও তিন জনের মৃত্যু হয়েছে। মৃতের সংখ্যা বাড়ছে লাফিয়ে। রাজ্য সরকারের পক্ষ থেকে ডেঙ্গি মোকাবিলায় একের পর এক ব্যবস্থা নেওয়া হলেও তা অনেক ক্ষেত্রেই পর্যাপ্ত নয় বলে উঠে আসেছে তথ্য। শুধু ডেঙ্গিই নয় সঙ্গে রয়েছে অজানা জ্বর, চিকুনগুনিয়া, ম্যালেরিয়ার মতো সমস্যাও। প্রায় প্রতিদিনই রাজ্যে জ্বরে আক্রান্ত হচ্ছেন বহু মানুষ। মৃত্যুর খবরও মিলছে। সোশ্যাল মিডিয়া থেকে পত্রপত্রিকায় প্রকাশিত হচ্ছে সেই খবর। আর তা দেখেই কার্যত উদ্বিগ্ন হয়ে পড়েছেন রাজ্যপাল। চিঠিতে তিনি জানতে চেয়েছেন, কতটা মোকাবিলা করা গেছে পরিস্থিতি? রাজ্য সরকারকে দ্রুত ব্যবস্থা নেওয়ার পরামর্শও দিয়েছেন তিনি।